Oficialusis leidinys L 159 , 17/06/1997 p. 0001 - 0002



Bendrieji veiksmai 1997 m. birželio 9 d. Tarybos priimti remiantis Europos Sąjungos sutarties K.3 straipsniu, dėl tikslinių kriterijų, atrankos metodų ir t. t. tobulinimo bei muitinės ir policijos informacijos rinkimo (97/372/TVR) EUROPOS SĄJUNGOS TARYBA, atsižvelgdama į Europos bendrijos sutartį, ypač į jos K.3 straipsnio 2 dalies b punktą, atsižvelgdama į būtinybę toliau gerinti kovos su neteisėta prekyba narkotikais veiksmų efektyvumą, atsižvelgdama į ekspertų grupės narkotikų klausimais ataskaitą, patvirtintą 1995 m. Madrido Europos Vadovų Tarybos susitikime, kurioje siūloma tobulinti tikslinius kriterijus, atrankos metodus ir t. t. bei muitinės ir policijos informacijos rinkimą, atsižvelgdama į 1995 m. liepos 26 d. Konvenciją dėl informacijos technologijų naudojimo muitinės reikmėms (CIS-konvencija) [1], atsižvelgdama į 1996 m. lapkričio 29 d. Tarybos bendruosius veiksmus dėl muitinių ir verslo organizacijų bendradarbiavimo kovojant su neteisėta prekyba narkotikais [2], atsižvelgdama į 1996 m. lapkričio 29 d. Tarybos įgaliojimus dėl patvirtintos pataisytos bendrų muitinės priežiūros operacijų tvarkos, atsižvelgdama į 1996 m. lapkričio 29 d. Tarybos rezoliuciją dėl policijos ir (arba) muitinės susitarimų sudarymo kovojant su neteisėta prekyba narkotikais [3], kadangi tiksliniai kontrolės kriterijai, struktūriniai atrankos metodai ir t. t. bei labiau integruotas muitinės ir policijos informacijos naudojimas yra svarbūs planuojant veiksmingas teisėsaugos priemones kovos su neteisėta prekyba narkotikais srityje; kadangi įgyvendinant muitinės teisės aktus tiksliniai kriterijai ir struktūriniai atrankos metodai yra taikomi taip, kad muitinės kontrolė daugiausia dėmesio skirtų toms situacijoms, kuriose galima didelė narkotikų kontrabandos rizika, kartu sudarant sąlygas įstatymų nepažeidžiantiems keleiviams ir krovinių vežėjams greitai atlikti muitinės procedūras; kadangi tikslinių kriterijų, struktūrinių atrankos metodų ir t. t. taikymas leidžia muitinėms geriau nusistatyti prioritetus, kad jų ištekliai būtų panaudoti kuo veiksmingiau; kadangi Europos Sąjunga ir tarptautinės institucijos, pavyzdžiui, Europos kovos su narkotikais skyrius (EDU) arba Europos policijos biuras (Europolas), Pasaulinė muitinių organizacija ir Interpolas vaidina svarbų vaidmenį keičiantis informacija; kadangi muitinės turi nuolat tikslinti ir iš naujo įvertinti savo prioritetus pagal pasikeitusias aplinkybes ir naują informaciją, atsižvelgdamos į tai, kad narkotikų kontrabandininkai dažniausiai staiga pakeičia pasirinktą kontrabandos maršrutą ir veža ją link tos sienos, kur manoma, remiantis iš anksto gauta informacija, kad muitinės kontrolė yra ne tokia griežta, PRIĖMĖ ŠIUOS BENDRUOSIUS VEIKSMUS: 1 straipsnis Valstybių narių muitinės siekia kuo geriau taikyti tikslinius kriterijus ir struktūrinius atrankos metodus bei rinkti muitinės ir policijos informaciją kovojant su neteisėta prekyba narkotikais.Šiuo tikslu muitinės, neviršydamos 2–8 straipsniuose numatytų teisminių ir praktinių galimybių, imasi toliau nurodytų priemonių. 2 straipsnis Valstybių narių muitinės turi veiksmingiau naudotis informacija, kurią galima gauti iš visų atitinkamų verslo sektorių, visų pirma iš transporto sektoriaus. 3 straipsnis Siekdamos analizuoti riziką, valstybių narių muitinės plėtoja savitarpišką keitimąsi žvalgybos ir kita informacija. Kol pradės veikti CIS duomenų bazė, valstybių narių muitinės, keisdamosi pirmiau minėtais žvalgybos duomenimis, turi aktyviau naudotis CIS elektroniniu paštu. 4 straipsnis Valstybių narių muitinės turi aktyviau naudotis visomis prieinamomis Europos muitinės informacijos apie jūrų, oro, kelių eismą ir t. t. sistemomis (pvz.: AIR-Info, BALKAN-Info, CARGO-Info, MAR-Info, YACHT-Info). 5 straipsnis Valstybių narių muitinės tobulina tikslines procedūras, organizuodamos tarptautines bendras muitinės priežiūros operacijas, kaip nurodyta 1996 m. lapkričio 29 d. Tarybos patvirtintoje pataisytoje bendrų muitinės priežiūros operacijų tvarkoje. Tam tikrais atvejais skatinamas trečiųjų šalių dalyvavimas tokiose operacijose. 6 straipsnis Valstybių narių muitinės, policijos ir kitos teisėsaugos institucijos kiek įmanoma plėtoja savitarpišką keitimąsi turima žvalgybos ir kita informacija. Ši nuostata taikoma nacionaliniu, Europos Sąjungos ir tarptautiniu lygiu, įskaitant Europos Sąjungos ir tarptautines institucijas. 7 straipsnis Valstybių narių teisėsaugos institucijos tam tikrais atvejais analizuoja turimą žvalgybos ir kitą informaciją. 8 straipsnis Valstybių narių muitinės parengia tinkamiausios praktikos gaires, kurios skatintų aktyviau naudoti rizikos analizės metodus. 9 straipsnis Šie bendrieji veiksmai įsigalioja jų priėmimo dieną. 10 straipsnis Šie bendrieji veiksmai paskelbiami Oficialiajame leidinyje. Priimta Liuksemburge, 1997 m. birželio 9 d. Tarybos vardu Pirmininkas G. Zalm [1] OL C 316, 1995 11 27, p. 33. [2] OL L 322, 1996 12 12, p. 3. [3] OL C 375, 1996 12 12, p. 1. --------------------------------------------------